على خلفية الصداع اللي نايض وسط منظمة النساء الحركيات اللي كتترأسها الوزيرة السابقة نزهة بوشارب، وعلى خلفية الاتهامات الموجهة للقيادية الحركية والمؤسسة ديال المنظمة المذكورة، حليمة العسالي، بأنها هي اللي مورا هاد الروينة اللي وسط هاد الهيئة، اتصلت بها “كَود” وكان لنا معها الحوار التالي: – جمعية النساء الحركيات كتعيش واحد الوضع غير صحي، قريب للانفجار الداخلي، فين وصلت الأمور حاليا؟ صحيح أن المنظمة كتعيش واحد الوضع قبيح، منذ تولي السيدة الوزيرة السابقة منصبها فالوزارة، ومن ديك الساعات هملات الجمعية، وبدات كتاخذ قرارات انفرادية مع واحد المجموعة أقلية، بالأخص واحد جوج عيالات دارتهوم معاها فالديوان آنذاك، منهوم رئيسة المجلس الوطني ديال النساء الحركيات، والعيالات المنخرطات فالجمعية كانو كيراسلوها وكيكاتبوها بسباب مثلا أنها كادير اجتماع عن بعد، فالمنخرطات كيخبروها أن الاجتماعات عن بعد مابقاتش، حقاش دابا كولشي كايدير الاجتماعات الحضورية، ومن بينهم المكتب السياسي دالحزب، ومنظمة الشبيبة، والمهندسين وكل المنظمات الموازية فالحزب، فعلاش غير منظمات النساء الحركيات اللي كادير هادشي عن بعد؟، وهادشي خلا النساء فالمنظمة ديالنا كيطالبوها تجي دير الاجتماعات حضورية، وتقدم حصيلة السنتين اللي فاتو، وحصيلة الانتخابات، وحصيلتها كوزيرة أش عطات لهاد النساء وأشنو هي مساهمتهم فالانتخابات؟، واش واكباتهوم واش حركات المنظمة؟ وكاينة عريضة قدموها عضوات مكتب المنظمة والبالغ عددهن 14 من أصل 23 المشكلين للمكتب، وبينهم جوج برلمانيات و3 نائبات ديالها والكاتبة العامة دالجمعية، وهاد العريضة تصيفطات للرئيسة، وأمين عام الحزب، بالإضافة ليا أنا كمؤسسة لمنظمة النساء الحركيات، وكيطالبوها باجتماعات حضورية باش تقدم الحصيلة ديالها، وهي كتتهرب من هاد المواجهة حقاش ماقادراش عليها، داكشي علاش اختارت دير الاجتماعات عن بعد وصافي. – وانتم كقياديين فاش توصلتوا بهاد العريضة، سولتوها علاش هادشي واقع فالمنظمة؟ واش هي الإجراءات اللي اتخذتو؟ أنا صراحة من الانتخابات مابقيتش كنهضر معاها أو بالأوضح هي مابقاتش كتهضر معايا، حقاش كانت باغيا ترشح جهويا فالرباط أو فطنجة وطلبات مني نساندها، فقلت ليها عطاك الحزب بما فيه الكفاية، عطاك الجمعية عطاك المكتب السياسي، عطاك الوزارة، فين غايمشيو هاد لعيالات لوخرين، ونتي من المفروض إيلا بغيتي ديري مكانتك فالحزب تنزلي تترشحي فالمباشر، ترشحي فتمارة أو ترشحي فطنجة فيها 5 برلمانيين، وآنذاك إيلا ربحتي مقعد غاتقدري ديري بلاصتك مزيان فالحزب، أما باش تاخذي كَاع المناصب فالحزب، فين غايمشيو هاد لعيالات اللي معانا؟ راه سبة فحق الحزب تاخذي كولشي بدون استحقاق، وفحالة اجتامعو المنتخبين وبرلمانيي الجهة واختارو هوما سيدة بعينها ديك الساعات الله يسخر. وكان هذا هو السبب اللي خلاها تقاطعني وكان آخر لقاء بيننا هو فاش تغذينا فريسطو أنا وياها، وثانيا الأمين العام فالمكتب السياسي اللي فات هادي شهر أو شهر ونص قالها ها الرسالة اللي توصلت بيها من النساء فالحزب، فقالت ليه السيد الأمين العام خاصك تحضر معايا، وجاوبها هو أنه ماكيحضرش مع هياكل الحزب، لأن اللي كايكون عندها شي صداع كاتجي تبندني حداها، فهادشي انتهى ومابقاش، وخاصك تقومي بالجمعية ديالك وقدي على هاد العيالات، راه فيهم محاميات فيهم طبيبات فيهم مهندسات، واحد المجموعة غزالة ديال العيالات ولكن ماعرفاتش ليهم. – كتوجه ليك اتهامات بأنك مورا هادشي اللي واقع وهاد الصداع كامل وسط منظمة النساء الحركيات ؟ الأغراض الشخصية كتقول هي أنه أنا بغيت ندير بنتي، أنا بنتي أولا ماعندهاش رغبة فعضوية الجمعية ولو كانت عندي نية باش ندير وحدة فبناتي اللي قاريات وعندهوم مكانتهم فالحزب، وعندهوم مكانتهم حتى على المستوى الثقافي والاجتماعي، ولكن أنا ماعنديش رغبة فالجمعية، وراه أنا اللي عاونتها باش تترأس الجمعية علاش دابا نوض نحيدها ليها؟، راه الفشل ديالها، هي اللي ماقدراتش تنجح الجمعية وتمشي بيها للقدام، هاد الفشل هو اللي خلاها ترجع اللور وتتهمني أنا، أودي راه أنا اللي عاونتك، أنا اللي ترأست ليك المؤتمر، أنا اللي ترأست ليك المجلس الوطني، علاش دابا غانجي نحيد ليك هاد الجمعية؟ وبالنسبة للترشيح راه واخا يكون أوزين مرشح للأمانة العامة أنا بحال نزهة عمرها ماتخلعني ولو يكون أوزين مرشح، حقاش من المكتب التنفيذي ديالها يبان ليك لخبار، فيه 14 ضدها ووحدة مشات فحالها وبقاو معاها 7، والله وعلم واش بصاح معاها أو غير مزال ماهضروش، يعني باش غاتحاربيني؟ آشنا هو الامتداد اللي عندك فالأقاليم؟ كادوري عليهم كتشوفيهم؟ عمرك مشيتي لشي إقليم؟ فالحملات الانتخابية مشيتي لمولاي يعقوب لأن فيه السيدة صاحبتك اللي فالديوان، ومشيتي لتطوان حقاش رشحتي سيدة تما وضرباتها بسقط ومشيتي لطنجة لأنك رشحتي سيد وضربها بسقطة، هادو هوما إنجازاتك، وهادشي اللي درتي، رغم أنه حبذا لو درتي على الأقاليم كاملين وتواكبينا وتجيبي معاك العيالات، وتجيبي لكوفر عامر بليكاسكيط والتيشورتات، ماشفناكش كَاع، حقاش بقيتي كتقلبي على الجهوي وملي ماخذيتيهش سديتي تا المكتب، وهادي كنقولها ونعاودها، كانت فاتحة مكتب فتمارة وفوقت الحملة سداتو لينا، غير ماشداتش البرلمان بالجهوي سدات لينا المكتب، وملي ناضت الضجة اتاهمات مستشار ديالها مسكين بأنه هو اللي سدو، هل يعقل نتيقو كلام بحال هذا؟، مستشار ديالك خدام عندك يسد ليك المكتب بلا رضاك أو مشورتك؟، هادشي كلو هو اللي خلا بوشارب تتهمني بهاد الاتهامات. – قبل 3 أيام درتو اجتماع ديال المكتب السياسي، واش توصلتو لشي قرار بخصوص المنظمة والوضعية اللي كتعيشها؟ نعم، المكتب السياسي عطاها أمر واضح باش دير الاجتماع ديال المكتب التنفيذي، وغايكون نهار الإثنين المقبل، وغاتكون فيه نقطة فريدة اللي هي المجلس الوطني ديال منظمة النساء الحركيات، وغايجتامعو لعيالات إيلا جاوها بعدا، وغايتاخذو قرار، وطبعا هادشي اللي كانو كيطالبو بيه هاد النساء هو الاجتماع. – وهاد الاجتماع واش غايقدر يوقف هاد الصداع اللي فالمنظمة وتقاد أمورها؟ هادشي كيتعلق بيها هي وكيفاش غاتعامل مع النساء، إيلا هي عطاتهوم حصيلة معقولة ممكن، حنا بعدا فالمكتب السياسي دالحزب عطاتنا واحد الحصيلة كلها كذوب، مابغيتش آنذاك نقاطعها ولكن كلها كذوب. فيها مشيت لهنا درت هنا جبت من هنا، وداكشي كولو لا أساس له من الصحة، ونهار دير المجلس الوطني تكون عندها الشجاعة باش تكَلس وتتواجه مع دوك العيالات اللي غايجيو من مختلف الأقاليم اللي كتقول فحصيلتها أنها مشات عندهوم، ودارتلهوم وواكباتهوم.. ديك الساعة يتواجهو معاها ويبان داكشي اللي قالتو فالمكتب السياسي واش صحيح أو غير لكذوب. – من جهة أخرى وصلنا أنه فاجتماع المكتب السياسي ديال الحزب وقع الصداع وتراشق بالاتهامات بين الأعضاء ؟ اجتماع المكتب السياسي الأخير، أثيرت فيه بعض الأمور اللي هي جهوية، وماخصهاش بتاتا تثار فالمكتب السياسي، كان وقع مشكل بين جوج ديال المناضلين فالجهة، واحد تخلى على التزكية وواحد خذاها وداز بيها مستشار، هذا كيخص أمور جهوية والمكتب السياسي ماكيناقشش الأمور الجهوية واللي خاصها تتحل جهويا، وطبعا راه المناضلين اليوم يدابزو وغدا يتصالحو هادشي عادي، غير هو المكتب السياسي كيناقش القضايا الكبرى اللي كتهم الحزب والوطن. 
نايضة فمنظمة النساء الحركيات.. العسالي فحوار مع “كَود” على بوشارب: عطاتنا حصيلة كلها كذوب وكتتهرب من النقاش و “المواجهة”